section_heading: Životopis
paragraph_text: Sachsovo treće direktorsko razdoblje označava doba poslijeratnoga uspona Zagrebačke opere, kojemu je osobito doprinio svojim ozbiljnim i odgovornim umjetničkim djelovanjem te odgojem i pripremom opernih pjevača. Bio je uspješan i kao koncertni dirigent, osobito izvedbama Beethovenovih simfonija i Smetanina ciklusa Moja domovina. U opernom se i koncertnom djelovanju zalagao za beskomprimisno poštovanje skladateljeva notnog zapisa i što vjernije izvođenje autorskih djela: preciznom je i sugestivnom dirigentskom gestom postizao vrhunske domete izvođačkih ansambala. Manjim brojem različitih skladbi i harmonizacijama folklornih napjeva uspješno se okušao i kao skladatelj.